## Pravilnik o upisniku destilatera

### NN 137/2005 (21.11.2005.), Pravilnik o upisniku destilatera

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2571**

Temeljem članka 56. Zakona o vinu (»Narodne
novine« br. 96/03) ministar poljoprivrede, šumarstva
i vodnoga gospodarstva donosi

## PRAVILNIK

### O UPISNIKU DESTILATERA

I. OPĆE ODREDBE

Članak 1.

Ovim Pravilnikom propisuju se uvjeti i postupak
za upis u Upisnik destilatera (u daljnjem tekstu:
Upisnik).

Članak 2.

U smislu ovog Pravilnika značenje pojmova je
sljedeće:

1. »destilacija« je fizikalno-kemijski postupak kod
kojeg se iz fermentiranog masulja, komine, taloga ili
vina u destilacijskom uređaju kao glavni sastojak destilata dobiva etilni
alkohol i druge hlapive komponente;

2. »destilater« je
svaka pravna ili fizička osoba koja provodi destilaciju u svrhu dobivanja
etilnog alkohola, vinskih i drugih destilata i upisana je u Upisnik;

3. »proizvođač« je svaka pravna ili fizička
osoba koja se bavi proizvodnjom vina, drugih proizvoda od grožđa i vina, voćnih
vina i drugih proizvoda na bazi voćnih vina i upisana je u Upisnik proiz­vođača grožđa, vina i
voćnih vina.

II. UVJETI ZA UPIS U
UPISNIK DESTILATERA

Članak 3.

U Upisnik se upisuje pravna ili fizička osoba
koja posjeduje uređaje i postrojenja za provođenje destilacije, provodi
destilaciju i proizvodi godišnje više od 20 litara apsolutnog alkohola.

III. POSTUPAK UPISA U
UPISNIK DESTILATERA

Članak 4.

Zahtjev za izdavanje rješenja o upisu u Upisnik destilater pod­nosi Ministarstvu poljoprivrede, šumarstva i
vodnoga gospodarstva (u daljnjem tekstu: Ministarstvo) na Obrascu-UPD.

Obrazac-UPD tiskan je uz ovaj Pravilnik i čini
njegov sastavni dio.

Članak 5.

Uz zahtjev iz članka 4. ovog Pravilnika destilater je dužan dostaviti izvod iz sudskog registra
odnosno obrtnicu i izvod iz Upisnika proizvođača grožđa, vina i voćnih vina.

Destilater je dužan upisati se u
Upisnik u roku od 6 mjeseci od dana stupanja na snagu ovog Pravilnika.

Članak 6.

Rješenje o upisu u Upisnik izdaje Ministarstvo
na osnovu zahtjeva proizvođača podnesenog na Obrascu-UPD.

Rješenje o upisu u Upisnik dostavlja se
Ministarstvu financija.

Upisnik vodi Ministarstvo.

Članak 7.

Destilateri su dužni voditi
odgovarajuću evidenciju o proizvod­nji, prometu i
kvaliteti destilata.

Članak 8.

Destilateri su dužni jednom godišnje,
a najkasnije do 31. siječnja sljedeće godine, Ministarstvu dostaviti podatke o
proizvodnji, nabavkama, prodaji i zalihama destilata za prethodnu kalendarsku
godinu, zaključno sa 31. prosincem, na Obrascu-EVP koji je sastavni dio ovog
Pravilnika.

Članak 9.

Destilateri su dužni voditi
evidenciju o vrsti i količinama sirovine koju preuzimaju od proizvođača za
destilaciju.

Evidencija iz stavka 1. ovog članka obuhvaća:

– ime i prezime proizvođača,

– količinu sirovine koja je preuzeta,

– vrstu sirovine,

– sadržaj etilnog alkohola i šećera u sirovini,

– dobivenu količinu destilata,

– sadržaj etilnog alkohola u dobivenom
destilatu.

Članak 10.

Destilater je dužan dostaviti
dokumentaciju o prestanku djelat­nosti radi brisanja
iz Upisnika.

IV. PRIJELAZNE I ZAVRŠNE
ODREDBE

Članak 11.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-02/05-01/60

Urbroj: 525-1-05-1

Zagreb, 11. studenoga 2005.

Ministar

**Petar Čobanković**, v. r.

Prilog 1

![](dodatni/355978.gif)

Prilog 2

![](dodatni/355979.gif)

![](dodatni/355980.gif)

Pravilnik, NN 137/2005-2571